Na temelju članka 35. točke 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak pročišćenog teksta, 123/17 i 98/19) i članka 40. Statuta Grada Koprivnice (“Glasnik Grada Koprivnice” broj 4/09, 1/12, 1/13 i 3/13 – pročišćeni tekst, 1/18 i 2/20), Gradsko vijeće Grada Koprivnice na 24. sjednici održanoj 30.06.2020. godine, donijelo je

**O D L U K U**

**o financiranju nabave radnih bilježnica za obvezne i izborne predmete** **za učenike**

**osnovnih škola kojima je osnivač Grad Koprivnica u školskoj godini 2020./2021.**

**Članak 1.**

Odlukom o financiranju nabave radnih bilježnica za obvezne i izborne predmete za učenike osnovnih škola kojima je osnivač Grad Koprivnica u školskoj godini 2020./2021. (u daljnjem tekstu: „Odluka“) utvrđuju se kriteriji i način financiranja nabave radnih bilježnica za obvezne i izborne predmete za učenike osnovnih škola kojima je osnivač Grad Koprivnica u školskoj godini 2020./2021. te pravo na besplatno korištenje radnih bilježnica od strane učenika.

**Članak 2.**

Pod pojmom „radne bilježnice za obvezne i izborne predmete“ u smislu ove Odluke podrazumijevaju se radne bilježnice kao pojedino pripadajuće dopunsko nastavno sredstvo, a koje ne uključuje likovne mape, atlase i kutije za tehničku kulturu te radnu bilježnicu u kutiji za tehničku kulturu (u daljnjem tekstu: „radne bilježnice“).

Pod pojmom „osnovne škole kojima je osnivač Grad Koprivnica“ u smislu ove Odluke podrazumijevaju se sljedeće ustanove: Osnovna škola „Antun Nemčić Gostovinski“ Koprivnica, Osnovna škola „Braća Radić“ Koprivnica, Osnovna škola „Đuro Ester“ Koprivnica i Centar za odgoj, obrazovanje i rehabilitaciju Podravsko sunce Koprivnica.

**Članak 3.**

Grad Koprivnica će financirati nabavu radnih bilježnica za učenike ustanova navedenih u članku 2. stavak 2. ove Odluke, sukladno popisu radnih bilježnica za obvezne i izborne predmete koje će dostaviti ustanove.

**Članak 4.**

Sredstva za izvršenje ove Odluke osigurana su u Proračunu Grada Koprivnice za 2020. godinu.

Grad Koprivnica će provesti postupak javne nabave radnih bilježnica za osnovne škole.

 Iznimno od stavka 1. ovog članka, Centar za odgoj, obrazovanje i rehabilitaciju Podravsko sunce Koprivnica će provesti postupak nabave radnih bilježnica, u skladu sa svojim potrebama.

**Članak 5.**

Ustanove navedene u članku 2. stavak 2. ove Odluke će temeljem zapisnika o primopredaji preuzeti radne bilježnice isporučene po provedenim postupcima nabave iz članka 4., stavaka 1. i 2. ove Odluke.

Preuzimanjem radnih bilježnica ustanove postaju vlasnici istih i odgovorne su za neposredno provođenje ove Odluke.

Ustanove će provesti distribuciju radnih bilježnica u svrhu besplatnog korištenja radnih bilježnica od strane učenika.

**Članak 6.**

Ovlašćuje se Gradonačelnik Grada Koprivnice za provedbu ove Odluke i potpisivanje ugovora iz članka 5., stavka 3. ove Odluke.

**Članak 7.**

Ova Odluka stupa na snagu osmoga dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 602-02/20-01/0013

URBROJ: 2137/01-06-01/2-20-2

Koprivnica, 30.06.2020.

PREDSJEDNIK:

Ivan Pal, prof.

**OBRAZLOŽENJE**

1. **Zakonska osnova**

Pravna osnova za donošenje ove Odluke sadržana je u odredbi članka 35. stavak 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak pročišćenog teksta, 123/17 i 98/19) koji propisuje da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave te u odredbi članka 40. Statuta Grada Koprivnica (“Glasnik Grada Koprivnice" broj 4/09, 1/12, 1/13 i 3/13 – pročišćeni tekst, 1/18 i 2/20) prema kojem Gradsko vijeće donosi Odluke i druge opće akte kojima se uređuju pitanja iz samoupravnog djelokruga Grada Koprivnice.

1. **Ocjena stanja i osnovna pitanja koja se uređuju aktom**

Odlukom o financiranju nabave radnih bilježnica za obvezne i izborne predmete za učenike osnovnih škola kojima je osnivač Grad Koprivnica u školskoj godini 2020./2021. utvrđuju se kriteriji i način financiranja nabave radnih bilježnica za obvezne i izborne predmete za učenike ustanova kojima je osnivač Grad Koprivnica i to za: Osnovnu školu „Antun Nemčić Gostovinski“ Koprivnica, Osnovnu školu „Braća Radić“ Koprivnica, Osnovnu školu „Đuro Ester“ Koprivnica i Centar za odgoj, obrazovanje i rehabilitaciju Podravsko sunce Koprivnica. Navedenom Odlukom utvrđuje pravo na besplatno korištenje radnih bilježnica od strane učenika.

Preuzimanjem radnih bilježnica ustanove kojima je osnivač Grad Koprivnica postaju vlasnici istih i odgovorne su za neposredno provođenje ove Odluke.

1. **Potrebna sredstva za provedbu akta**

Sredstva za izvršenje ove Odluke osigurana su u Proračunu Grada Koprivnice za 2020. godinu u iznosu od **657.000,00 kuna u sklopu Programa 3021 UNAPREĐENJE KVALITETE ŽIVOTA, aktivnosti A302110 Nabava udžbenika i radnih bilježnica.**

 **IV. Razlozi za donošenje odluke**

Navedenom Odlukom podupire se standard roditelja djece učenika osnovnih škola kojima je osnivač Grad Koprivnica te se na taj način podiže kvaliteta života građana Grada Koprivnice. Naglašava se važnost obrazovanja na način da Grad Koprivnica sudjeluje u financiranju radnih bilježnica u jednakom omjeru za svu djecu polaznike osnovnih škola kojima je osnivač Grad Koprivnica.

 Slijedom svega naprijed navedenog, predlaže se Gradskom vijeću Grada Koprivnice donošenje Odluke o financiranju nabave radnih bilježnica za obvezne i izborne predmete za učenike osnovnih škola kojima je osnivač Grad Koprivnica u školskoj godini 2020./2021., u predloženom tekstu.

Nositelj izrade akta: Predlagatelj:

Upravni odjel za društvene djelatnosti

PROČELNICA: GRADONAČELNIK:

Ana Mlinarić, dipl. soc. radnica Mišel Jakšić, dipl. oec.